K-kommando

K-kommando () on Viron poliisi- ja rajavartiolaitoksen alaisuuteen kuuluva erikoisyksikkö, joka perustettiin vuonna 1991 suorittamaan erityistä koulutusta vaativia poliisitehtäviä. Yksikkö on erikoistunut muun muassa aseistautuneiden ja vaarallisten rikollisten kiinniottamiseen, panttivankikriisien hallintaan, terrorismin torjuntaan sekä muihin korkean riskin operaatioihin.

K-Kommando on osa Euroopan unionin ATLAS-verkostoa, joka koostuu EU-maiden poliisin erityistoimintayksiköistä.

 Historia 
K-kommando perustettiin vuonna 1991 Viron itsenäistyttyä uudelleen Neuvostoliiton hajoamisen jälkeen. Alun perin yksikkö tunnettiin nimellä Poliisin reservin erikoisyksikkö, ja sen perusti Henn Kask, joka johti yksikköä vuosina 1991–1993. Vuonna 1993 yksikön nimeksi muutettiin K-kommando Lembit Kolkin ehdotuksesta, joka toimi yksikön johtajana tuolloin. Yksikköä koulutettiin alkuvaiheessa kansainvälisten asiantuntijoiden avulla, mukaan lukien Yhdysvaltain FBI:n SWAT-yksiköt, Saksan GSG 9 ja Ranskan poliisin RAID-erikoisyksikkö.

K-kommando on osallistunut useisiin merkittäviin operaatioihin Viron historiassa. Yksikkö on tunnettu tiukasta koulutuksestaan ja salaisesta toimintatavastaan, sillä sen jäsenten henkilöllisyys pidetään salassa, eikä yksikön tarkkaa jäsenmäärää ole koskaan julkistettu.

Marraskuussa 2023 K-kommandon johtajana aloitti Marek Aas, joka on aikaisemmin työskennellyt Virun vankilan johtajana.

 Merkittäviä operaatioita 
K-kommando on osallistunut useisiin korkean profiilin operaatioihin, joista osa on saanut laajaa huomiota. Esimerkkejä operaatioista:

 Asso Kommerin pidätys (1993): 26. marraskuuta 1993 Tallinnassa tapahtuneen ampumavälikohtauksen jälkeen K-kommando otti kiinni Asso Kommerin, joka oli haavoittanut poliisia.
 Raimi Puuseppin pidätys (1997): 13. toukokuuta 1997 Raplan läänissä K-kommando suoritti operaation, jossa pidätettiin Raimi Puusepp, joka surmasi hyökkäyksen aikana kahdeksanvuotiaan poikansa.
 Veljekset Voitkan pidätys (2000): 29. helmikuuta 2000 Viljandin läänissä K-kommando otti kiinni Voitkan veljekset vaarallisessa operaatiossa.
 Viron puolustusministeriön hyökkäys (2011): K-kommando osallistui ainoaan operaatioon, jossa tekijä kuoli. Tämä tapahtui Viron puolustusministeriöön kohdistuneen hyökkäyksen yhteydessä.

 Koulutus ja rekrytointi 
K-kommando järjestää kerran vuodessa kokeet, joilla pääsee liittymään ryhmään. Hakuprosessin aikana hakijoiden henkilökohtaisia ominaisuuksia sekä henkistä ja fyysistä vahvuutta arvioidaan, ja näin varmistetaan heidän kykynsä selviytyä stressaavista tilanteista sekä itsenäisesti että osana tiimiä.

Yksikön koulutukseen kuuluu muun muassa taktista koulutusta, ampumataitojen kehittämistä, lähitaistelutaitoja, panttivankineuvotteluja ja erikoistilanteiden simulointeja.

 Yhteistyö ja kansainvälinen toiminta 
K-kommando on osa ATLAS-verkostoa, joka mahdollistaa koulutusyhteistyön ja tiedonvaihdon muiden EU-maiden poliisin erikoisyksiköiden kanssa. Yksikkö on osallistunut yhteisiin harjoituksiin ja operaatioihin, joissa se on kehittänyt kykyjään yhdessä esimerkiksi Suomen Valmiusyksikkö Karhun kanssa.

Vuonna 2024 K-kommandon johtaja Marek Aas kommentoi Viron yleisradiolle, että yksikkö olisi ollut valmis ottamaan haltuun Eagle S -tankkerin Viron vesillä, mutta korosti samalla Suomen suurempia resursseja vastaavissa operaatioissa ja maiden välistä yhteistyötä.

 Lähteet 

Luokka:Poliisitoimi
Luokka:Puolisotilaalliset järjestöt
Luokka:Erikoisjoukot